زانکۆی بۆستن
زانکۆی بۆستن (بە ئینگلیزی: Boston University) زانکۆیەکی تایبەتی توێژینەوەیە لە شاری بۆستن لە ویلایەتی ماساچووسیتس. لە ساڵی ١٨٣٩ لەلایەن کۆمەڵێک لە میتۆدیستەکانی بۆستنەوە دامەزراوە کە کەمپی ڕەسەنی لە شاری نیوبێری لە ویلایەتی ڤێرمۆنت بوو، پێش ئەوەی لە ساڵی ١٨٦٩ بیگوازنەوە بۆ بۆستن. هەروەها زانكۆكە ئەندامی کۆمەڵەی بۆستنە بۆ خوێندنی باڵا و کۆمەڵەی زانکۆکانی ئەمریکا.

زانکۆکە بێلایەنە، هەرچەندە پەیوەندی مێژوویی خۆی لەگەڵ کڵێسای میتۆدی یەکگرتوو دەپارێزێت.زانکۆکە زیاتر لە ٤ هەزار ئەندام و نزیکەی ٣٤ هەزار خوێندکاری هەیە و یەکێکە لە گەورەترین زانكۆکانی بۆستن زانكۆكە بڕوانامەی بەکالۆریۆس، ماستەر، دکتۆرا، و بڕوانامەی پزیشکی ددان، بازرگانی و یاسا لە ڕێگەی ١٧ قوتابخانە و کۆلێژ لە سێ کەمپی شارەکاندا پێشکەش دەکات

ڕیزبەندی 
لە ڕیزبەندی زانکۆکانی جیهان QS لە ساڵی ٢٠٢٠، زانکۆی بۆستن لە پلەی ٩٨ی جیهان و ٢٩ی ئەمریکایە. هەروەها لە ڕیزبەندی پەیمانگای تایمز لە ساڵی ٢٠٢٠ ئەم زانکۆیە لە ڕیزبەندی ٦١ی زانکۆکانی جیهاندا بوو.

پەروەردە و توێژینەوە 
پێکهاتەی ڕەگەزی زانکۆی بۆستن ٪٥٠،٦ سپی پێست و ٪١٤ ئاسیایی و ٪١١،٦ خوێندکاری نێودەوڵەتی و ٪٨،٦ ئیسپانی و ٪٣،٢ ڕەش پێستە. لە کۆی ئەو خوێندکارە نێودەوڵەتیانەی کە لە پاییزی ٢٠١٥دا ناویان تۆمار کردووە، ٪٤٣ خەڵکی کۆماری گەلی چین، و ٪٩ لە هیندستان، و ٪٥ لە کۆماری کۆریا، ٪٥ لە سعودیە، ٪٤ لە کەنەدا، ٪٤ لە کۆماری چین بوون ، ٪٢ لە تورکیاوە، و ٪١ ی لە وڵاتانی تر بوون. لە ٪٣٩ی خوێندکارە نێودەوڵەتییەکان خوێندنی بەکالۆریۆسیان خوێندووە، و لە ٪٣٧یان خوێندنی باڵایان خوێندووە، و لە ٪٢٣ش خولی دیکەیان خوێندووە. هەروەها زانکۆی بۆستن ڕایگەیاندووە کە زۆرترین ژمارەی خوێندکاری جوو لە ئەمریکادا هەیە، لە دوای زانکۆی نیویۆرکەوە، کە نزیکەی ٣ هەزار خوێندکار، واتە نزیکەی ٪١٥ جوو بوون.

لە پاییزی ساڵی ٢٠١٨دا، بە گشتی ٦٤,٤٧٣ داواکار داواکارییان پێشکەش کردووە بۆ خوێندکارانی قۆناغی یەکەم، و ١٤,١٨٤ داواکار وەرگیراون، کە ڕێژەی وەرگرتنی ٢٢% دەكات.

كەمپی زانكۆ 

کەمپی سەرەکی زانکۆی بۆستن بەدرێژایی کەناری ڕووباری چارڵز دروستکراوە. پردی زانکۆی بۆستن کە بەسەر ڕووباری چارڵز درێژ دەبێتەوە، کەمپەکە دابەش دەکات بۆ کەمپی سەرەکی کە زۆربەی هۆڵەکانی وانەوتنەوەکانی تێدایە و کەمپی ڕۆژئاوا کە هۆڵی وەرزشی تێدایە. لە ئەنجامی بەردەوامی فراوانکردنی کەمپەکە، کەمپی چارڵز ڕیڤەر بینای تەلارسازی هەمەچەشنی تێدا دروست كراوە.

بەستەری دەرەكی 

 ماڵپەڕی فەرمی
 ڕۆژنامەی برینک، هەواڵی توێژینەوەی زانکۆی بۆستن

سەرچاوەكان